b'\n_START_ARTICLE_\nNaisten aseman historia\n_START_SECTION_\nNainen ja avioliitto\n_START_PARAGRAPH_\nUudella ajalla useimmat naiset meniv\xc3\xa4t naimisiin 20\xe2\x80\x9330 vuoden i\xc3\xa4ss\xc3\xa4. Esimerkiksi Britanniassa englantilaisnainen avioitui 1600-luvulla keskim\xc3\xa4\xc3\xa4rin 26-vuotiaana kun Ranskassa avioliitto solmittiin naisen ollessa 23-vuotias. Britanniassa keski-ik\xc3\xa4 l\xc3\xa4hti laskuun 1700-luvulla, mutta Ranskassa ennen vallankumousta trendi oli p\xc3\xa4invastainen. Yleens\xc3\xa4 ottaen yl\xc3\xa4luokkaiset naiset avioituivat kaikista nuorimpana. Toisaalta taas yl\xc3\xa4luokkaiset naiset j\xc3\xa4iv\xc3\xa4t my\xc3\xb6s tavallista useammin ns. vanhoiksi piioiksi. Mik\xc3\xa4li nainen halusi hyviin naimisiin, h\xc3\xa4nell\xc3\xa4 piti olla tarjottavana hyv\xc3\xa4t my\xc3\xb6t\xc3\xa4j\xc3\xa4iset. T\xc3\xa4rkein seikka, joka varmisti onnen, oli varakkuus, ei kauneus. Naisille kauneus saattoi kuitenkin olla taktinen maski. Sit\xc3\xa4 k\xc3\xa4ytettiin paitsi viettelyyn, my\xc3\xb6s \xe2\x80\x9daseena\xe2\x80\x9d sosiaalisessa toiminnassa, sill\xc3\xa4 nainen ei voinut k\xc3\xa4ytt\xc3\xa4\xc3\xa4 laillisia (poliittisia, taloudellisia ja kulttuurisia) keinoja. Miehen huomion saavutettuaan nainen saattoi puhua ja esitt\xc3\xa4\xc3\xa4 omia n\xc3\xa4kemyksi\xc3\xa4\xc3\xa4n. Toisaalta vaimon ulkon\xc3\xa4k\xc3\xb6 ja arvokkuus paransivat miehen asemaa._NEWLINE_Keskiajan perim\xc3\xa4\xc3\xa4 oli, ett\xc3\xa4 aatelisten (ja my\xc3\xb6hemmin porvareiden) pojat koulutettiin klassiseen kulttuuriin, ennen kaikkea latinantaitoisiksi. Latinantaito avasi p\xc3\xa4\xc3\xa4syn yliopistoon ja ennen kaikkea kirkollisiin ja yhteiskunnallisiin virkoihin. Tytt\xc3\xa4rille opetettiin ainoastaan rukouksia ja ennen kaikkea taitoja, joita tarvittiin kodinhoidossa. Julkinen kulttuuri oli siis miesten valtakunta. Naisten huono koulutus toisaalta vaivasi monia oppineita miehi\xc3\xa4, jotka olisivat tahtoneet vaimojensa ymm\xc3\xa4rt\xc3\xa4v\xc3\xa4n ja osallistuvan oppineisiin keskusteluihinsa. Erot sukupuolten v\xc3\xa4lisess\xc3\xa4 koulutuksessa olivat kuitenkin hyvin suuret ja johtivat yh\xc3\xa4 selke\xc3\xa4\xc3\xa4n sosiaaliseen eriarvoisuuteen._NEWLINE_Toisaalta 1500-luvun uskonpuhdistus ruokki lukutaitoisuutta. Lutherin mukaan molempien sukupuolten tuli kyet\xc3\xa4 perehtym\xc3\xa4\xc3\xa4n uskontoon suoran l\xc3\xa4hteen kautta: Raamatusta. Luther halusi kuitenkin rajoittaa naisten koulutusta, sill\xc3\xa4 h\xc3\xa4n kannatti patriarkaaista perhett\xc3\xa4. Vastauskonpuhdistuksen my\xc3\xb6t\xc3\xa4 my\xc3\xb6s katolilaiset alkoivat antaa uskonnollista opetusta hyvin nuorillekin ihmisille. Esimerkiksi jesuiitat perustivat pyh\xc3\xa4kouluja Hollannissa. Yleens\xc3\xa4 ottaen havahduttiin ymm\xc3\xa4rt\xc3\xa4m\xc3\xa4\xc3\xa4n tulevien \xc3\xa4itien merkitys ja alettiin opettaa nuorille tyt\xc3\xb6ille lukutaitoa ja katekismusta. Varakkaiden perheiden tyt\xc3\xb6t meniv\xc3\xa4t luostarikouluihin ja k\xc3\xb6yhemm\xc3\xa4t hyv\xc3\xa4ntekev\xc3\xa4isyyskouluihin. Monet luostarikoululaiset meniv\xc3\xa4t aikanaan suoraan luostarin noviiseiksi._NEWLINE_Aviomies m\xc3\xa4\xc3\xa4ritti naisen aseman, joten miehen kuolemalla oli sosiaalisia, psykologisia ja taloudellisia seurauksia. Aatelisnaiselle leskeksi j\xc3\xa4\xc3\xa4minen ei ollut v\xc3\xa4ltt\xc3\xa4m\xc3\xa4tt\xc3\xa4 katastrofi. Suurin osa leskist\xc3\xa4 j\xc3\xa4i kuitenkin taloudelliseen ahdinkoon nuoruusi\xc3\xa4ss\xc3\xa4 olevien lasten kera. Toisaalta my\xc3\xb6s vanhoilla piioilla oli vaikeaa. Usein he asuivat yhdess\xc3\xa4 muiden vastaavassa el\xc3\xa4m\xc3\xa4ntilanteessa olevien naisten kanssa. Sairauden, vanhuuden ja ty\xc3\xb6tt\xc3\xb6myyden yll\xc3\xa4tt\xc3\xa4ess\xc3\xa4 he olivat kuitenkin varsin heikossa asemassa._NEWLINE_1500-luvulla joka nelj\xc3\xa4s avioliitto oli toiselle puolisoista jo toinen kerta. Mielenkiintoinen uusioavioliittoon liittyv\xc3\xa4 kansanperinne oli charivari, eli karskit laulut h\xc3\xa4\xc3\xa4parin \xe2\x80\x9dkunniaksi\xe2\x80\x9d. Charivari j\xc3\xa4rjestettiin esimerkiksi jos morsian oli raskaana, ik\xc3\xa4ero oli suuri tai omaisuusero oli suuri, tai jos vaikka odotetut tanssiaiset olivat j\xc3\xa4\xc3\xa4neet v\xc3\xa4liin. Uhrien piti antaa rahaa, ruokaa tai juomaa, jotta pilkkalaulut loppuivat._NEWLINE_Avioliiton ulkopuoliset raskaudet olivat 1500-luvulle tultaessa yleisi\xc3\xa4. Useimmiten (66 prosentissa tapauksista) taustalla oli yl\xc3\xa4luokkainen mies ja t\xc3\xa4m\xc3\xa4n palveluksessa oleva k\xc3\xb6yh\xc3\xa4 nainen. Toiseksi yleisin (29\xc2\xa0%) au-raskaus johtui katteettoman lupauksen antaneesta miehest\xc3\xa4. Runsaat 5 prosenttia au-raskauksista johtui raiskauksista tai prostituutiosta. Au-raskaudet v\xc3\xa4heniv\xc3\xa4t huomattavasti 1500\xe2\x80\x931600-luvuilla, jolloin esiaviollinen seksi v\xc3\xa4heni, mutta my\xc3\xb6s abortit ja lapsenmurhat lis\xc3\xa4\xc3\xa4ntyiv\xc3\xa4t. Vallitsevan uskonnollisen n\xc3\xa4k\xc3\xb6kulman mukaan oli kaksi tapaa harrastaa seksi\xc3\xa4. Oikea tapa oli aviollinen, lis\xc3\xa4\xc3\xa4ntymiseen t\xc3\xa4ht\xc3\xa4\xc3\xa4v\xc3\xa4. Toinen tapa oli himokas, nautintohakuinen ja siis v\xc3\xa4\xc3\xa4r\xc3\xa4. Niin sanotut suuret seksuaaliset synnit olivat coitus interruptus (keskeytetty yhdynt\xc3\xa4), homoseksuaalisuus, masturbaatio ja el\xc3\xa4imellisyys. Pienemm\xc3\xa4t seksuaaliset synnit olivat esimerkiksi esiaviollinen seksi ja syrj\xc3\xa4hyppy avioliitossa.\n_START_SECTION_\nNainen julkisessa el\xc3\xa4m\xc3\xa4ss\xc3\xa4\n_START_PARAGRAPH_\nNaisen paikka ei ollut julkisessa el\xc3\xa4m\xc3\xa4ss\xc3\xa4, mutta 1500-luvulla oli ns. luonnottomia naishallitsijoita: Elisabeth, Mary Tudor, Mary Stuart ja Katarina Medici. Naisilla ei ollut yleens\xc3\xa4 ottaen mahdollisuutta poliittiseen toimintaan. Toki monet miehetkin j\xc3\xa4iv\xc3\xa4t ulkopuolelle oikeuksista, sill\xc3\xa4 syntyper\xc3\xa4, varakkuus ja asema ratkaisivat paljon. Monarkiassa nainen kuitenkin saattoi p\xc3\xa4\xc3\xa4st\xc3\xa4 valtaan syntyper\xc3\xa4n vuoksi. Kuninkaallisessa hovissa he saivat osallistua keskusteluun (poliittiseen ja henkil\xc3\xb6kohtaiseen), vaikkakaan eiv\xc3\xa4t p\xc3\xa4\xc3\xa4sseet neuvostoihin. Esimerkiksi Elisabeth oli ns. neitsytkuningatar, Katarina Medici taas esiintyi \xc3\xa4itin\xc3\xa4, joka oli antanut kuninkaita Ranskalle. Er\xc3\xa4s v\xc3\xa4itetty ongelma oli, ett\xc3\xa4 ns. miehek\xc3\xa4s kuningatar saattoi lietsoa vallankumousta, \xc3\xa4idillinen taas aikaansaada halveksuntaa._NEWLINE_Naiset toimivat usein kulisseissa, eik\xc3\xa4 kaikesta toiminnasta ole n\xc3\xa4ytt\xc3\xb6\xc3\xa4. On arveltu esimerkiksi, ett\xc3\xa4 Ludvig XIV:t\xc3\xa4 saattoi ohjata h\xc3\xa4nen suosikkinsa Mme. de Maintenon. Ranskassa naiset saattoivat olla mukana valitsemassa edustajia s\xc3\xa4\xc3\xa4typ\xc3\xa4iville, tosin vain v\xc3\xa4hemm\xc3\xa4n t\xc3\xa4rkeiden s\xc3\xa4\xc3\xa4tyjen. Englannissa puolestaan oli muutamia p\xc3\xa4\xc3\xa4rinarvoisia naisia, mutta he eiv\xc3\xa4t p\xc3\xa4\xc3\xa4sseet yl\xc3\xa4huoneeseen. Alahuoneeseen ei ollut edes ehdolla naisia. 1600-luvulla alkoi naisten joukkoliikehdint\xc3\xa4 Ranskassa ja Englannissa. Samaan aikaan Cromwellin vastustajat vaativat laajempaa \xc3\xa4\xc3\xa4nioikeutta miehille. Ajatus oli, ett\xc3\xa4 kansalla olisi vahva sidos hallitukseen, johon he itse olivat olleet vaikuttamassa. Naisille ei kuitenkaan haluttu my\xc3\xb6nt\xc3\xa4\xc3\xa4 \xc3\xa4\xc3\xa4nioikeutta: v. 1690 Englannin laki sanoi suoraan, ett\xc3\xa4 naisilla ei ollut \xc3\xa4\xc3\xa4nioikeutta.\n_START_SECTION_\nNainen ja ruumiillisuus\n_START_PARAGRAPH_\nYleisesti ottaen 1500\xe2\x80\x931600-luvuilla kehotettiin h\xc3\xa4veli\xc3\xa4isyyteen ruumista kohtaan. Renessanssi kuitenkin paljasti samaan aikaan uudelleen alastomuuden ja palautti kunniaan fyysisen kauneuden. 1500-luvulla ajateltiinkin yleisesti, ett\xc3\xa4 lihava nainen on kaunis. Ajatus s\xc3\xa4ilyi 1700-luvun lopulle saakka. Niinp\xc3\xa4 laihuus oli rumaa, ep\xc3\xa4terveellist\xc3\xa4 ja merkki k\xc3\xb6yhyydest\xc3\xa4. K\xc3\xb6yhiss\xc3\xa4 perheiss\xc3\xa4 valtaosa ruoasta n\xc3\xa4et meni miesv\xc3\xa4elle ja lapsille._NEWLINE_Naisten ja miesten pukeutuminen eriytyi my\xc3\xb6h\xc3\xa4isell\xc3\xa4 keskiajalla. Naisen oli oltava \xe2\x80\x9dnaisellinen\xe2\x80\x9d liikkeilt\xc3\xa4\xc3\xa4n, tavoiltaan, sanoiltaan, eleilt\xc3\xa4\xc3\xa4n, ylip\xc3\xa4\xc3\xa4t\xc3\xa4\xc3\xa4n olemukseltaan. Nainen koettiinkin hauraaksi olennoksi, jota miehen tuli suojella. Renessanssin uusplatonismin mukaan ulkoinen kauneus oli merkki sis\xc3\xa4isest\xc3\xa4 ja n\xc3\xa4kym\xc3\xa4tt\xc3\xb6m\xc3\xa4st\xc3\xa4 hyvyydest\xc3\xa4. Rumuus puolestaan oli merkki sosiaalisesta alemmuudesta ja pahuudesta. 1500-luvulla kehittyikin Blason -traditio: runo, jossa ylistettiin naisen vieh\xc3\xa4tt\xc3\xa4vyytt\xc3\xa4. Vaikka naisen olikin oltavalta \xe2\x80\x9dnaisellinen\xe2\x80\x9d, meikkaamista kuitenkin vastustettiin: se oli jumalan kasvojen muuttamista._NEWLINE_Viel\xc3\xa4 keskiajalla kylvettiin s\xc3\xa4\xc3\xa4nn\xc3\xb6llisesti, mutta 1500\xe2\x80\x931600-luvuilla tavasta luovuttiin. Alettiin kampanjoida yhten\xc3\xa4isemmin muun muassa alastomuutta ja avioliiton ulkopuolista seksi\xc3\xa4 vastaan: kylpiess\xc3\xa4 t\xc3\xa4ytyi k\xc3\xa4ytt\xc3\xa4\xc3\xa4 paitaa, nukkuessa y\xc3\xb6paitaa, bordellit puolestaan oli suljettava v\xc3\xa4litt\xc3\xb6m\xc3\xa4sti. Samaan aikaan Italiasta levinnyt rutto ja kuppa sulkivat useimmat julkiset kylpyl\xc3\xa4t ja bordellit, ja aiheuttivat, ett\xc3\xa4 vett\xc3\xa4 hyljeksyttiin hygienianhoidossa. Kylpyl\xc3\xb6ill\xc3\xa4 oli erityisen huono maine, sill\xc3\xa4 prostituutio ja runsas alkoholink\xc3\xa4ytt\xc3\xb6 liittyiv\xc3\xa4t tiiviisti kylpyl\xc3\xb6ihin. Pel\xc3\xa4ttiin taikauskoisesti my\xc3\xb6s \xe2\x80\x9dkylpyraskautta\xe2\x80\x9d, eli ett\xc3\xa4 nainen olisi tullut raskaaksi kylpiess\xc3\xa4\xc3\xa4n julkisessa kylpyl\xc3\xa4ss\xc3\xa4. Niinp\xc3\xa4 puhtaat pellavavaatteet korvasivat puhtaan ihon. Puuteri ja parfyymi nousivat suosioon. Kylpyammeet katosivat kotoa. Elintasoa alettiin n\xc3\xa4ytt\xc3\xa4\xc3\xa4 vaatteiden ja hajusteiden kautta._NEWLINE_Naiset k\xc3\xa4rsiv\xc3\xa4t eniten t\xc3\xa4st\xc3\xa4 uudenlaisesta 1500-luvun ahdasmielisyydest\xc3\xa4. Heit\xc3\xa4 pidettiin viattomien miesten viettelij\xc3\xa4tt\xc3\xa4rin\xc3\xa4, jotka toimittivat miehet saatanalle. Esimerkiksi kuppa koettiin rangaistuksena himosta, varsinkin bordelleissa k\xc3\xa4ynnist\xc3\xa4. Keskiajalla bordelleja oli laillistettu, koska niiden ajateltiin suojaavan miehi\xc3\xa4 homoseksuaaliksi tulemiselta. Homoseksuaalisuus oli koettu vakavaksi sairaudeksi, joka aiheutti jumalaisia rangaistuksia: rutto, n\xc3\xa4l\xc3\xa4nh\xc3\xa4t\xc3\xa4 ja sota. 1500-luvulla n\xc3\xa4k\xc3\xb6kulma muuttui: todettiin, ett\xc3\xa4 bordellit aiheuttavat tauteja, aviorikoksia, perheiden talouden romahduksia, eli prostituoidut muuttuivat rikollisiksi siin\xc3\xa4 kuin kulkurit ja noidat.\n_START_SECTION_\nNykyaika\n_START_PARAGRAPH_\nVuonna 1960 Sirimavo Bandaranaikea Sri Lankassa oli maailman ensimm\xc3\xa4inen nainen, josta tuli p\xc3\xa4\xc3\xa4ministeri.'